Ego Droco de Meloto, dominus Lochiarum et de Sancto-Mauricio, notum fieri volo tam presentibus quam futuris quod dominus Droco de Meloto, pater meus et domina Hermengardis, mater mea, dederunt Deo et Beate-Marie et fratribus Grandimontis ordinis, commorantibus apud Sanctum-Mauricium, pro salute animarum suarum, quicquid habuerunt infra clausuram exteriorem eorundem fratrum; dederunt etiam eisdem fratribus, annuatim, juxta Sanctum-Mauricium reddendum, unum modium annone in terciis de Aillant, dimidium scilicet modii frumenti et tres sextarios siliginis et tres sextarios ordei. Et si aliquo casu aliquid de hac summa in predictis terciis defecerit, suppleatur de terciis Sancti-Mauricii. Item dederunt eisdem fratribus duos modios avene de prima que recipietur in granario suo de Sancto-Mauricio, cujuscumque redditus fuerit. Item reddiderunt fratribus dictis quinque modios vini de salvamento de Aglini, et dimidium summe olei. Et hoc oleum ematur de redditu denariorum quos habuerunt in domibus de Agliniaco. - Ad Sanctum-Priscum, autem, dederunt fratribus nominatis octo modios vini in cellario suo, tempore vendemiarum annuatim percipiendos, et sexaginta solidos in pullanis de Sancto-Prisco, pro vestimentis eorum et pro ceteris domus sue negociis. Hec predicta dona voluerunt et preceperunt dictus dominus Droco, pater meus, et domina Hermengardis, mater mea, ut ab heredibus suis annuatim et imperpetuum fratribus memoratis, libere, pacifice et quiete redderentur. Preterea, dederunt fratribus nominatis duos homines sufficientes, liberos et immunes ab omni consuetudine et servitio et exactione, in dono perpetuo, unum scilicet ad Sanctum-Priscum et alium ad Sanctum-Mauricium, qui de negociis suis extrinsecis eis providebunt. Item dederunt supradictis fratribus furnum de Sancto-Mauricio, et quicquid de furno exierit, et usuarium de nemore suo quod ad furnum pertinet. Si quis autem in his predictis donis, fratribus supradictis injuriam fecerit, rogaverunt dominum archiepiscopum Senonensem ut ea fratribus ecclesiastico jure deffendat et conservet, et similiter dominum episcopum Autissiodorensem. Ego, vero, dictus Droco, dominus de Lochiis et de Sancto-Mauricio, attendens devotionem predicti domini Droconis de Merlo, patris mei, et jam dicte domine Hermengardis, matris meæ, dedi et concessi pro mea meorumque salute, Deo et Beate-Marie, et fratribus sepedictis, quicquid habebam vel habere poteram, tam ipsi quam heredes et successores mei, juris, consuetudinis vel domini, vel justicie, vel forestagii, vel gruarie, infra dictam clausuram exteriorem fratrum predictorum; ita quod fratres prenominati poterunt facere de nemore et aliis omnibus que infra dictam clausuram habebunt quicquid inde facere voluerint, libere, pacifice et quiete: scilicet, vendere, dare, edificare, essartere. Preterea, dedi et concessi fratribus sepedictis quicquid habebam vel habere poteram in molendinis de Boneu et de Pontareu, juris vel dominii vel echoite. Hec predicta dona ego Droco de Merloto, dominus de Lochiis et de Sancto-Mauricio, dedi et concessi prædictis fratribus. Et ut rata et inviolata perpetuis temporibus ab heredibus et successoribus meis habeantur, presentem paginam sigilli mei munimine feci roborari. Actum, anno ab incarnatione Domini millesimo ducentesimo vicesimo-sexto, mense aprilis.